b'\n_START_ARTICLE_\nKontrolor \xc5\xa0krobar\n_START_PARAGRAPH_\nKontrolor \xc5\xa0krobar je roman Alojza Kraigherja iz leta 1914.\n_START_SECTION_\nVsebina\n_START_PARAGRAPH_\nUradnik Arno\xc5\xa1t \xc5\xa0krobar v dnevniku opisuje del svojega \xc5\xbeivljenja. Pri 33-ih letih je bil imenovan za dav\xc4\x8dnega kontrolorja pri Sveti Jedrti v Slovenskih goricah, kjer je imelo slovensko prebivalstvo zaradi ponem\xc4\x8devanja velike te\xc5\xbeave. \xc5\xa0krobar se v narodno-politi\xc4\x8dni boj ni \xc5\xbeelel vpletati, ampak se je kot nepobolj\xc5\xa1ljivi \xc5\xbeenskar raje posve\xc4\x8dal lastni zabavi. Z dolgoletno ljubico Franico Poli\xc4\x8d ima nezakonsko h\xc4\x8der Tinko, v Celju pa ima \xc5\xa1e nezakonskega sina Ernesta. Pri Sveti Jedrti so se Slovenci, razdvojeni na narodnjake in nem\xc5\xa1kutarje, zbirali v kr\xc4\x8dmi Pri Seljaku, kjer so imeli svoj narodni dom. \xc5\xa0krobarja je narodno zavedni odvetnik dr. Ivan \xc5\xbdi\xc5\xbeek spoznal z u\xc4\x8diteljem Jakobom Belno, pri katerem se je nastanil in zapletel v razmerje z njegovo \xc5\xbeeno Berto. Zagledal se je tudi v nem\xc5\xa1kutarsko trgovko Filipino Straus, ki jo je sku\xc5\xa1al zapeljati. Nad tem so bili navdu\xc5\xa1eni Slovenci, saj so upali, da jo bo pridobil za slovenstvo, saj so se pripravljali na ob\xc4\x8dinske volitve, na katerih so potrebovali \xc4\x8dim ve\xc4\x8d glasov. \xc5\xa0krobar je bil priljubljen pri tr\xc5\xa1ki gospodi, dokler ni izvedela za njegovo h\xc4\x8der Tinko, zaradi katere ga je nekdanja ljubica Fanika to\xc5\xbeila. Seznanil se je tudi z u\xc4\x8diteljico Miliko Ljubec iz sosednjega Svetega Ambro\xc5\xbea, v katero je nesre\xc4\x8dno zaljubljen u\xc4\x8ditelj Bratko. \xc5\xa0e bolj kot nad njo se je pri Mariji Pomo\xc4\x8dnici v Gradi\xc5\xa1\xc4\x8du navdu\xc5\xa1il nad Tiliko \xc5\xa0alamun, edinko gostilni\xc4\x8darja. Z njo se je \xc5\xbeelel poro\xc4\x8diti, a je Tilika zbolela in s teto odpotovala na zdravljenje. Obupanega \xc5\xa0krobarja je tola\xc5\xbeila Filipina, ki mu je pomagala pri to\xc5\xbebi s Faniko, saj ji je pla\xc4\x8dala odpravnino, kasneje pa je izpla\xc4\x8dala \xc5\xa1e njegovega sina. Kasneje je z njim zanosila, zato sta se zaro\xc4\x8dila. V trgu so potekale priprave na volitve, ki so prinesle velik pritisk na \xc5\xa0krobarja. Ker je na volitvah glasoval za nem\xc5\xa1ko stran, so ga po volitvah Slovenci pretepli, zato se je umaknil iz njihove dru\xc5\xbebe. Dnevni\xc5\xa1ke zapise je kon\xc4\x8dal s smrtjo Tilike, ki ga je zelo pretresla. Poro\xc4\x8dil se je s Filipino, za\xc4\x8del popivati, po rojstvu mu je umrl sin, svoje delo pa je opravljal vedno bolj malomarno. Nekega ve\xc4\x8dera je zaradi strela umrl v gostilni.'